Umusozi wa Nzoga
Nzoga ni umusozi muremure uherereye mu Mudugudu wa Runyinya, Akagari ka Kagabiro, Umurenge wa Mubuga mu karere ka Karongi, mu Ntara y’Iburengerazuba.

Imizi y’uyu musozi ishoreye mu Kiyaga cya Kivu. Kuwugeraho ni urugendo rw’iminota 20, uri mu modoka uturutse mu mujyi wa Karongi.

Inkomoko 
Wumvise iri zina wakeka ko utuwe n’abakunzi b’agatama nyamara n’abarokore barahaba.

Abatuye kuri uyu musozi bakiri bato ntibazi inkomoko y’izina ’Nzoga’ wahawe uyu musozi, nyamara abakuru bo babizi neza.

Biseruka Pascal 
Biseruka Pascal wavukiye kuri uyu musozi yabwiye IGIHE ko azi inkomoko y’izina Nzoga ryahawe uyu musozi, ufite ishusho y’umutemeri.

Ati "Ni uko ibintu bigenda bicika aho byahoze, naho ubundi uyu musozi wabagaho urutoki rwinshi kandi rwiza, abahatuye bakamenya kwenga urwagwa rwiza rw’umwimerere, buri munsi ugasanga bahishije, bicaye banywa, ababibonye bakavuga ngo hariya hantu ni kuri Nzoga, izina rifata rityo".

Abazi Nzoga bavuga ko igizwe n’ibice bibiri. Nzoga Runyinga na Nzoga Mweya ariko yombi iri mu kagari kamwe ka Kagabiro.

Kugera mu 1994, Nzoga yarangwaga n’urutoki rwinshi ariko uyu murage waje kuvaho ku buryo umuntu utahazi muri iyo myaka atamenya ko higeze urutoki.

Iryivuze Thomas 
Iryivuze Thomas, ni umusaza w’imyaka 60 utuye mu kagari ka Kagabiro. Yavuze ko nyuma ya 1994 aribwo aka gace kibasiwe n’indwara ya kirabiranya. Iyi ndwara niyo yashyize iherezo ku rutoki rwinshi rwahabaga.

Ibindi 
Uyu munsi iyo ugeze kuri uyu musozi wa Nzoga usanga igihingwa kihiganje ari makadamiya (macadamia), ari naho bamwe bahera bavuga ko mu minsi iri imbere izina rishobora kuzahinduka hakitwa kuri makadamiya aho gukomeza kwitwa kuri Nzoga.

Uretse uyu musozi wa Nzoga uherereye mu karere ka Karongi, hari undi musozi witwa Nzoga uherereye mu murenge wa Muyira mu karere ka Nyanza.

Abasaza batuye kuri uyu musozi bo bavuga ko iri zina ryo rikomoka ku musaza wari uhatuye ku ngoma ya Yuhi Gahindiro.

Uwo musaza yari umuhanga mu kwega inturire n’inkangaza. Iyo umwami yabazaga abagaragu be aho bajya guhigira, bamusubizaga ko bashaka kujya kuri uyu musozi, kugira ngo bage kunywa inzoga kwa Sebisoga.

Aba bagaragu bagezeho bakajya bavuga kwa Nzoga aho kuvuga kwa Sebisoga, biza kurangira Nzoga rivuye kuri Sebisoga riba izina ry’uyu musozi wo mu murenge wa Muyira.

Reba